stanford-oval/wikipedia huggingface dataset:
סקובי-דו 4: קללת מפלצת האגם
עלילת הסרט

עם סיום שנת הלימודים והיציאה לחופשת הקיץ, פרד, דפני, ולמה, שאגי וסקובי-דו נוסעים אל מועדון הקאנטרי של דודה של דפני, ת'ורנטון "תורני" בלייק החמישי, ששכר אותם לעבוד אצלו למשך הקיץ.
במסיבת הפתיחה של המועדון, מופיעה לפתע מפלצת ענקית דמוית צפרדע וגורמת הרס. כשהם נחושים לפתור את התעלומה, החבורה חוקרת את האדם היחיד שאי פעם צילם את מפלצת האגם, מר יוגינס. שומר המגדלור, ואז הוא מספר להם את סיפורה של מפלצת האגם: כאשר המתיישבים הראשונים התיישבו לראשונה בארי פוינט, זקנה בשם וונדה גרובוורט (שהייתה גם מכשפה) הזהירה אותם לא להגיע לנחלה שלה, ומשלא נענתה, היא השתמשה באבני ירח ששימשו כמקור כוח הכישוף שלה - על מנת להפוך צפרדע למפלצת איומה שתקפה את תושבי הכפר. וונדה נשפטה לאחר מכן באשמת כישוף והועלתה על המוקד. למחרת, ולמה מציגה לבני החבורה האחרים קטעי אבטחה של מפלצת האגם הפוגשת דמות עם ברדס מסתורי על החוף, אך ולמה שופכת בטעות את התה שלה על המחשב והורסת אותו.
למחרת בבוקר, הם מוצאים את ולמה מחוסרת הכרה על החוף, ומבחינים ביבלות על כף ידה. ולמה נראית מופתעת, אך מבטיחה להם שזה כלום. לאחר שהם מעדכנים אותה במתקפת המפלצת האחרונה, דפני מספרת כי ראתה צבע סגול על גלימתה של הדמות ומציעה לבדוק סירה שראו בדרך לארי פוינט. שאגי מזמין את ולמה לצאת לדייט, שם העניינים מתקיימים כשורה עד שהוא מדליק גפרור, וולמה מגיבה בפחד. שאגי קורא למלצר, שמתברר שהוא סקובי, שכועס על שאגי שהוא מתעלם ממנו ומנסה להרוס את הדייט. סקובי נושך את שאגי, וגורם לו להפיל את השולחן ואת אבן הירח שהוא התכוון להעניק לוולמה בהפתעה. פרד ודפני הולכים לבדוק את הסירה, ונכלאים על ידי המפלצת, אך מצליחים לברוח.
כשהחבורה נוסעת לביתה של האישה שהיא גם צאצאיתה האחרונה החיה של וונדה, הם מבחינים שהשתקפותה על ולמה נשקפת כהשתקפותה של וונדה מלאת היבלות. כשהיא מבינה שהיא נחשפה, ולמה תוקפת את החבורה ועוזבת. החבורה מתעוררת מאוחר יותר ומוצאת את גברת טרובורג, שמסבירה להם שוולמה נאחזה דיבוק על ידי אמה הקדמונית. החבורה מבינה שהם פספסו את הרמזים הקטנים - היבלות, הפחד של ולמה מאש, אהבתה לאבני ירח ושפיכת התה על המחשב כשהם במהלך הצפייה בקטעי האבטחה שעמדו לחשוף את ולמה. גברת טרובורג משערת בפניהם שוונדה כנראה הלכה אל המערות התת-מימיות. החבורה מגיעה למערה, שם שאגי מתפרץ ממקום מחבואם ומצווה על ולמה לעצור. וונדה יוצר שלוש מפלצות אגם חדשות ושולחת אותן אחרי החבורה, ובעוד שסקובי, פרד ודפני נסים על חייהם, שאגי נשאר ומנסה לעזור לוולמה להילחם במכשפה.
בינתיים, פרד ודפני מגיעים למבוי סתום ונאלצים להתפצל על מנת לחמוק ממפלצת אגם. באותו זמן, שאגי מנסה להציל את ולמה על ידי שירת השיר האהוב עליה, ולאחר שוולמה מצטרפת ומצליחה להשתחרר משליטת המכשפה, רוח הרפאים של וונדה מנסה לזמן את הציוד שלה, אך סקובי מגיע בדיוק בזמן ומרסק אותם על ידי סלע, משמיד את וונדה והופך את המפלצות לצפרדעים, פרד ודפנה מתאחדים זה עם זו ובמקביל, שאגי מתוודה על אהבתו לוולמה. וולמה ושאגי מתנשקים, אבל לאחר הנשיקה שניהם מסכימים שהם לא הרגישו שהרגשות ביניהם אמיתיים, ומחליטים להישאר חברים טובים. הסרט מסתיים כשחבורת "מסותרין בע"מ" מתאחדת ומתחבקת בחיבוק קבוצתי.
צוות השחקנים והדמויות

פרנק ולקר - סקובי-דו (דיבוב)
ניק פלאטס - שאגי רוג'רס
רובי אמל - פרד ג'ונס
קייט מלטון - דפני בלייק
היילי קיוקו - ולמה דינקלי
טד מק'גינלי - דוד תורני
ריצ'רד מול - אלמר יוגינס
נישל ניקולס - סנטורית
מריון רוס - הילדה טרובורג
בוורלי סנדרס - וונדה גרובוורט
שיווק

ב-1 באוגוסט 2010, הוצג ברשת "Cartoon Network" טריילר קצר לסרט המציג את סקובי ושאגי בחוף הים.
מדרוג

הבכורה הטלוויזיונית של הסרט משכה 5.1 מיליון צופים.
מדיה ביתית

הסרט הופץ על גבי תקליטורי DVD על ידי "Warner Home Video" ב-1 במרץ 2011. "Warner Bros. Home Entertainment" הפיצה את הסרט על גבי תקליטורי Blu-ray.
הערות שוליים

↑  "Scooby-Doo! Curse of the Lake Monster". 1 March 2011 – via Amazon.
↑  "'Scooby-Doo! Curse of the Lake Monster' coming to Cartoon Network this fall". 12 March 2010.
↑  "Cable Top 25: Brett Favre, New York Yankees, Badgers – Buckeyes, Chilean Miners Rescue & 'iCarly' Top Week's Cable Viewing". 19 October 2010.
↑  "Scooby-Doo: Curse of the Lake Monster Blu-ray".
טריקולור (חברה)

| --- | --- |


 נתונים כלליים
 סוג:  חברה פרטית
 תקופת הפעילות:  2005–הווה (כ־20 שנה) 
 חברת אם:  חברת הלוויין הלאומית
 מיקום המטה:  רוסיה 
 משרד ראשי:  סנקט פטרבורג סנקט פטרבורג, רוסיה
 ענפי תעשייה:  טלוויזיה בלוויין
 מוצרים עיקריים:  טלוויזיה רב-ערוצית, וידאו על פי דרישה
 עובדים:  350 
  
 tricolor.tv
 
"טריקולור" (ברוסית: «Триколор»; עד 15 באוגוסט 2018 — "טריקולור TV") היא ספקית שירותי טלוויזיה בלוויין הגדולה ברוסיה עם 12.2 מיליון מנויים המהווים 29% מסך שוק הטלוויזיה המסחרית ברוסיה נכון ל-2018. משדרת לכל שטחה של רוסיה באמצעות הלוויינים Eutelsat 36 ו-Eutelsat C 36, "אקספרס-1" ו-"אקספרס-2".
היסטוריה

החברה הוקמה באוקטובר 2005 בשם חברת הלוויין הלאומית (ברוסית: «Национальная спутниковая компания»). שידור הניסיון החלו בליל ה-1 באוקטובר 2005,באמצעות הלווין Eutelsat 36A. וב-12 בנובמבר — החלו השידורים לכל שטחי רוסיה האירופית.
בסוף מאי 2006 כבר היו לחברה 150 אלף מנויים ולקראת פברואר 2007 500 אלף משקי בית היו מחוברים לחברה. ב-14 בינואר 2008 נרשם המנוי המיליון.
במרץ 2008 החלו שידורים גם לשטחי סיביר באמצעות הלווין Bonum-1. ביולי 2009 מספר המנויים הגיע ל-5 מיליון ובינואר 2010 — 6 מיליון. בנובמבר 2011 בסיס המנויים הגיע ל-9 מיליון וב-22 במרץ 2012 התחבר המנוי ה-10 מיליון.
ב-7 בפברואר 2012 החברה הודיעה על שינוי מדיניות ואסטרטגיה. בתערוכת התקשורת הרוסית CSTB-2012 מנכ"ל החברה אלכסנדר מקרוב הודיע שהחברה תציג חבילות ובהן שידורים של ערוצים זרים ושידורים בפורמט HDTV. ב-1 באפריל החברה כללה בשידוריה את הערוצים הזרים: France 24, Deutsche Welle, National Geographic, Nat Geo Wild ואחרים ועשרה ערוצים באיכות HDTV. ב-4 בספטמבר אותה שנה החברה הודיעה כי מאה אלף מנויים התחברו לשירותים באיכות הגבוהה. בדצמבר 2012 צורפו הערוצים הפדרליים רוסיה-1 והערוץ הראשון לשידורי HD.
ביולי 2013 החברה החלה בהכנות לשידורים באמצעות הלוויין Express-AT1, ששידורים מסחריים באמצעותו החלו במרץ 2014,
ובכך החברה יכלה לערוך מודרניזציה באופן השידורים לשטחי סיביר. בפברואר 2016 שידורי הערוצים הועברו לשטחי רוסיה האירופית באמצעות הלוויין Eutelsat 36C.
ב-27 ביוני 2013 טריקולור TV הייתה המפעילה הרוסית הראשונה לשדר טלוויזיה בלוויין באיכות UHDTV 4K. שידורי תוכן באיכות UHDTV 4K בוצעו באמצעות לוויין Eutelsat 36A, אשר איפשר לחברה להשיק ב-22 באוקטובר 2014 ערוץ טלוויזיה ראשון ברוסיה באיכותUltra HD 4K.
ב-9 באפריל 2013 קבוצת VTB Capital הודיעה על רכישת מניות חברת הלוויין הלאומית, שמפעילה את טריקולור TV. בדצמבר 2014 מושל סנקט פטרבורג גאורגי פולטאבצ'נקו ויו"ר דירקטוריון חברת הלוויין הלאומית חתמו על הסכם שיתוף פעולה בין העיר לחברה.
באפריל 2015 החברה הייתה הראשונה לספק שידורים על ערוץ CNN International, אחרי רענון וחידוש מדיניות הרישוי בטלוויזיה הרוסית. באותו חודש החברה גם השיקה ערוץ טלוויזיה עצמאי. ב-23 באפריל 2016 החברה נכנסה לספר השיאים של גינס אחרי שהתקינה בתערוכת VDNH‏ 4,300 תיבות קינון.
בנובמבר 2015 החברה חנכה פורטל אינטרנט עצמאי על בסיס מגזין Tricolor TV Magazine‏ — tricolortvmag.ru. ב-7 בספטמבר 2016 החברה החלה יחד עם חברת Eutelsat בשידורי ניסיון באינטרנט. באוקטובר 2016 החברה השיקה גם פורטל לצפייה ישירה בכתובת kino.tricolor.tv. במאי 2017 הושק יישום לטלפונים ניידים שמאפשר ללקוחות לשלוט בתוכן ובחשבון שלהם באמצעות היישום. באותו החודש החברה עברה למשרדים חדשים בשטח כולל של 5.17 אלף מ"ר
בשדירות מוסקבה שבעיר סנקט פטרבורג.
ב-6 בספטמבר 2017 הספקית החלה גם בשידורים דרך האינטרנט. באוגוסט 2018 החברה החלה במיתוג מחדש שבמסגרתו החברה שינתה את שמה מטריקולור TV לטריקולור בפשטות והוצג לוגו חדש.
הערות שוליים

↑  «Триколор» провел ребрендинг
↑  "TelecomDaily: в первом квартале года зафиксирован самый низкий прирост абонентов платного ТВ за 10 лет". AdIndex.ru (ברוסית). נבדק ב-2018-04-25.
↑  Телеканалам предлагают оплатить зрителей, Валерий Кодачигов. Коммерсантъ
↑  «Триколор ТВ» дарит телевидение будущего, Broadcasting.Телевидение и радиовещание
↑  «Не будет абонентской платы!», ТелеСпутник
↑  url=http://www.kommersant.ru/doc-y.aspx?DocsID=678601 «Триколор» набирает абонентов на вырост], Валерий Кодачигов.
↑  «Триколор ТВ» смотрят полмиллиона российских семей, CNews
↑  Телекомпания «Триколор ТВ» начала передавать через спутник Eutelsat W4 пакет из десяти платных каналов
↑  Журнал Теле-Спутник
↑  Спутниковый оператор «Триколор ТВ» приходит в Сибирь
↑  Число абонентов «Триколор ТВ» достигло 5 млн человек, РИА Новости
↑  Крупнейший российский спутниковый оператор «Триколор ТВ» зарегистрировал 6-миллионного абонента
↑  «Триколор ТВ» подвёл итоги 2011 года
↑  Спутниковое телевидение в Луганске, ремонт спутниковых ресиверов
↑  «Триколор ТВ» радикально меняет политику
↑  «Триколор ТВ» взялся за эфир
↑  «Триколор ТВ» подключил к телевидению высокой чёткости миллион абонентов
↑  «Первый канал» начинает HD-вещание
↑  «Триколор ТВ» приобрел спутниковые ёмкости для вещания в Сибири и на Дальнем Востоке России
↑  Новые спутники "Экспресс-АТ1" и "Экспресс-АМ5" начали телевещание¡
↑  «Триколор ТВ-Сибирь» начинает полномасштабное вещание
↑  Перевод вещания на КА «Экспресс–АМУ1» успешно завершен
↑  «Триколор» продемонстрировал высокочёткое будущее, ComNews
↑  В России появился первый телеканал Ultra HD, CNews
↑  «Триколор ТВ» запускает в коммерческую эксплуатацию пакет телеканалов в формате Ultra HD, blog.tricolor.tv
↑  ВТБ подписался на «Триколор ТВ»
↑  ВТБ Капитал приобретает миноритарный пакет в «Триколор ТВ»
↑  «Национальная спутниковая компания» переводит головной офис в Петербург
↑  Телеканал Cable News Network (CNN)
↑  Телеканал ТВ-ТВ начал вещание в составе Триколор ТВ
↑  "Триколор ТВ" вошел в книгу Гиннесса с инсталляцией из скворечников, www.cableman.ru
↑  Выручка «Триколор ТВ» выросла на 20% в прошлом году
↑  Теперь еще и интернет!
↑  [http://blog.tricolor.tv/news/trikolor_tv_zapuskaet_novyy_multimediynyy_proekt_sobstvennyy_onlayn_kinoteatr/#fb «Триколор ТВ» запускает новый мультимедийный проект — собственный онлайн-кинотеатр
↑  "Триколор ТВ" запустил мобильное приложение для личного кабинета, www.cableman.ru
↑  Оператор цифрового телевидения «Триколор ТВ» купил бизнес–центр у станции метро «Электросила», NSP.ru
↑  Новая платформа интернет-вещания
↑  "Триколор ТВ" провел ребрендинг, www.cableman.ru
לווייני טריקולור TV על סיפון אוניית הצי הבלטי.
סמל החברה בשנים 2005—2018
החתול במגפיים (שרק)

| --- | --- |
 החתול במגפיים
 שם סרט:  סדרת סרטי "שרק"
 הופעה ראשונה:  "שרק 2" (2004)
 הופעה אחרונה:  "החתול במגפיים 2: משאלה אחת ודיי" (2022)
 יוצרים:  אנדרו אדמסון
 גילום הדמות:  אנטוניו בנדרס, אריק באוזה 
 דיבוב:  אנטוניו בנדרס (שרק והחתול של שרק) אריק באוזה (הרפתקאות החתול במגפיים)
 דיבוב בשפה העברית:  דרור קרן (שרק 2 והחתול של שרק) אסף פריינטא (שרק השלישי ושרק לנצח) אלי לולאי (הרפתקאות החתול במגפיים)
 מידע
 סטטוס:  פעיל
 גזע:  חתול בית
 מין:  זכר
 מקצוע:  סייף
 דמויות קשורות
 משפחה:  אימלדה (אם מאמצת) המפטי דמפטי (אח מאמץ)
 חברים:  שרק, חמור, הנסיכה פיונה
 אויבים:  הפיה הסנדקית, עוץ לי גוץ לי, מקסים
 
החתול במגפיים (באנגלית: Puss in Boots; בספרדית: El Gato con Botas) הוא דמות בדיונית של חתול בית המופיע בסדרת סרטי "שרק". דמותו של החתול במגפיים הופיעה לראשונה בשנת 2004 בסרט "שרק 2", ונוצרה על ידי דרימוורקס כפרודיה על זורו.
החתול במגפיים הוא חתול קסום בעל יכולת דיבור. החתול עובד כשכיר חרב, ומיומן בלחימת סיף ובשימוש בחרבות. לאחר שהמלך הרולד חיפש אחר אדם שיהרוג עבורו את שרק, הוא שכר את החתול, שבסופו של דבר לא ביצע זאת, והפך לבעל ברית שלו. החתול עזר לשרק להביס את הפיה הסנדקית, ולאחר מכן גם למצוא את יורש העצר ארתור, ובהבסת מקסים. החתול התיידד עם חמור, והשניים הפכו לחברים הטובים ביותר.
בסדרת סרטי הקולנוע, דובבה דמותו של החתול במגפיים בגרסה האנגלית על ידי אנטוניו בנדרס (שגם דיבב אותו בכל הופעותיו בגרסה הספרדית) ובגרסה העברית על ידי דרור קרן ואסף פריינטא, כאשר הראשון דיבב אותו ב"שרק 2" וב"החתול של שרק", בעוד השני דיבב אותו ב"שרק השלישי" וב"שרק לנצח".
ב-2015 יצאה בנטפליקס סדרת אנימציה בשם "הרפתקאות החתול במגפיים" שם המדבב של הדמות מתחלף לאריק באוזה. בישראל הסדרה משודרת בערוץ הילדים החל מ-2016 והמדבב התחלף לאלי לולאי.
בסרטים > שרק 2

כאשר המלך הרולד מחפש אחר שכיר חרב שיהרוג עבורו את שרק, הוא מגיע לבר, ומבקש המלצה. המוזגת דוריס שואלת את הרולד מה הוא מעוניין להרוג, וכשהוא עונה לה שברצונו להרוג עוג, הוא מקבל המלצה על החתול במגפיים. בעצתה של דוריס, הרולד פונה לחתול, שבתחילה מסרב, אך לאחר שמוצע לו סכום כסף גדול, הוא נענה בחיוב.
למחרת, החתול עוקב אחרי שרק וחברו חמור לציד פיקטיבי, ושם תוקף אותם. לאחר קרב קצר, שבמהלכו שרק סופג פגיעות רבות, החתול מוכנע, ומספר לשרק ולחמור כי הרולד שלח אותו, ושרק מחליט לחוס על חייו. החתול מחליט שלסייע לשרק ולחמור בחקירת העניין לעומק, מאחר שהוא מרגיש שהוא חייב לשרק את חייו, מכיוון שחס עליהם. חמור מתנגד לצירופו של החתול, וממשיך לחשוד בו.
החתול מסייע לשרק ולחמור לעצור את מזימתם של הפיה הסנדקית ומקסים, ועוזר להחזיר לשרק את אהבתה של הנסיכה פיונה. חמור מתחיל לראות בחתול אדם טוב, והשניים הופכים לחברים.
בסרטים > שרק השלישי

כאשר המלך הרולד חלה, החתול, יחד עם חמור, החליט להישאר ב"הרחק הרחק מכאן", על מנת לעזור לשרק ולפיונה לנהל את המדינה באופן זמני. בסופו של דבר, המלך הרולד מת, ושרק הוכתר מיידית למלך, אף על פי שהתנגד לכך. במטרה להתנער מהתפקיד, שרק החליט לצאת בחיפושים אחר יורש העצר הבא, ולקח איתו את החתול ואת חמור.
במהלך הנסיעה, שרק גילה כי פיונה בהיריון, והחל לדאוג ולהיכנס לדיכאון, מתוך מחשבה שהוא לא טוב מספיק כדי לגדל ילדים. החתול ריחם על שרק, וייעץ לו בנושא, לדבריו, "מתוך ניסיון". בסופו של דבר, השניים מגיעים למקום מושבו של יורש העצר, ולוקחים אותו בכוח להרחק הרחק מכאן, בשל התנגדותו להתלוות אליהם. במהלך הנסיעה חזרה, החתול ניסע לשכנע את היורש, העונה לשם ארתור, כי עליו להסכים לתפקיד, וכי לשרק כוונות טובות אף על פי שהן אינן נראות כך.
זמן קצר לאחר תחילת הנסיעה, הספינה עליה שטו התנגשה בקרחון, ונסחפה לאי בודד. באי, הארבעה פגשו מכשף מסתורי, שהחזיר אותם ל"הרחק הרחק מכאן". הקסם השתבש מעט, והוביל לכך שהחתול וחמור התחלפו בגופם.
בהרחק הרחק מכאן, הארבעה מגלים כי מקסים השתלט על הממלכה, אך עוד לפני שהם מגבשים תוכנית תקיפה, ארתור עוזב, לאחר שהוא מגלה כי שרק היה הראשון לכתר ולא הוא. בחסרנו של ארתור הם מפסידים, נכלאים, ונשלחים להצגה בה מקסים מתכנן להרוג אותם. רגע לפני שמקסים תוקע את חרבו בגופו של שרק, ארתור מופיע, ולאחר קרב קצר, הוא מביס את מקסים, וחובש את כתר המלכות. הקהל מריע, וחמור והחתול עולים לשיר, כשהגופם עדיין מוחלפים. בסופו של דבר, הקוסם מופיע, ומחזיר כל אחד לגופו.
בסרטים > שרק לנצח

בלחץ גידול הילדים, פיונה קראה לחתול ולחמור לעזור לטפל בילדים שלה ושל שרק, על אף התנגדותו של שרק. חתול הפך לאהוב במיוחד על ידי הילדים, וסיפר להם פעמים רבות על הדרך בה הוריהם נפגשו ועל המשברים שהם חוו. שרק לא ראה בעין יפה את דיבוריו של החתול ואת הקשר שלו עם הילדים, ונהג לסלק אותו בכל הזדמנות אפשרית.
ביום ההולדת של הילדים, שרק זעם בגלל צרות שגרמו ילדיו של חמור, וברח. שרק נפגש עם עוץ לי גוץ לי, וכרת איתו עסקה ליצירת מציאות חלופית. במציאות החלופית, שרק מצא את החתול כשמן ועצלן, כשהוא חיית המחמד של פיונה. כאשר החתול פוגש בשרק, הוא מתוודע לחייו במציאות השנייה, ומחליט "להשתקם", בכך שהוא עוזר להילחם בחלילן מהמלין, אם כי הוא נכשל בכך, ונאסר. שרק משחרר את החתול, ועוזר להוביל את התקיפה הסופית נגד עוץ לי גוץ לי.
כאשר המצב חוזר לקדמותו, שרק אומר לחתול כי הוא השלים את חובתו, אליה התחייב ב"שרק 2", וכי הוא יכול ללכת, אך החתול עונה כי הוא מרגיש שזוהי משפחתו, ונשאר.
הרפתקאות החתול במגפיים

החתול במגפיים פוגש חתולה בשם דולסינאה בשוק הגנבים. הוא דואג לשלומה ועוקב אחריה בדרכה חזרה הביתה, ומגלה את העיר החבויה סאן לורנזו. לאחר שרואה את המצב בעיר הוא מחליט להגן עליה.
מדבבים

אנטוניו בנדרס - באנגלית, שרק, החתול של שרק
אריק באוזה - באנגלית, הרפתקאות החתול במגפיים
דרור קרן - בעברית, הסרט השני, החתול של שרק
אסף פריינטא - סרטים שלישי ורביעי
אלי לולאי - בעברית, הרפתקאות החתול במגפיים
איציק ויינגרטן

| --- | --- |
איציק ויינגרטן, המנהל האמנותי של פסטיבל חיפה להצגות ילדים, מנחה את אירוע טקס הענקת הפרסים בפסטיבל חיפה להצגות ילדים
איציק ויינגרטן, המנהל האמנותי של פסטיבל חיפה להצגות ילדים, מנחה את אירוע טקס הענקת הפרסים בפסטיבל חיפה להצגות ילדים
 לידה:  13 במאי 1951 (בן 73) רחובות, ישראל ישראל
 מדינה:  ישראל 
 תקופת הפעילות:  מ-1972
 עיסוק:  שחקן, במאי, מנהל אמנותי
 פרופיל ב-IMDb
 
יצחק (איציק) ויינגרטן (נולד ב-13 במאי 1951) הוא שחקן, במאי, סופר, פזמונאי, תסריטאי ומחזאי ישראלי.
קורות חיים

ויינגרטן נולד ב-1951 ברחובות, למד תיאטרון באוניברסיטת תל אביב ולאחר מכן השתתף בקבוצת התיאטרון של הבמאית נולה צ'לטון ו"תיאטרון חיפה" בקריית שמונה. חברי הפרויקט, אתו נמנו בין היתר עפרה ויינגרטן, חוה אורטמן, ארנון צדוק ודליק ווליניץ גרו שנה בקריית שמונה (שנת התנדבות) ושם יצרו, לימדו והופיעו בה בשלהי מלחמת לבנון הראשונה ונפילת הקטיושות עליה, ושיתפו פעולה ביצירתם עם תושבי העיר.
לאחר שהפרויקט הסתיים הופיע ויינגרטן בהצגות רבות, כולל מספר הצגות יחיד, וביים מספר רב של הצגות בתיאטרון "הבימה" ותיאטרון חיפה (בשניהם שימש מספר שנים כבמאי הבית) וכן בתיאטרון הקאמרי. בין ההצגות ששיחק בהן נמנות: "נעים", קריזה, "ג'וני שב משדה הקרב", "רומיאו ויוליה" (שקספרימנט), "רק שלום וללכת", "האדונית והרוכל", "הר אדוני" ועוד.
ויינגרטן היה המנהל האמנותי של "פסטיבל עכו" ופסטיבל "תיאטרונטו" ונמנה עם מייסדי "המרכז התיאטרוני בנווה צדק". בשנת 2007 זכה בתואר "יקיר פסטיבל עכו".
כתב למעלה מעשרים מחזות. הוא הירבה לעסוק ביחסי הורים וילדים, הן בבימוי והן בכתיבה, כמו במחזה היחיד "לרקוד עם אבא" שכתב, ביים ושיחק העוסק במערכת יחסים מרתקת בין אב רקדן לבנו המפגר בשכלו. המחזה הוצג על-ידו במדינות רבות בעולם ואף זכה בפרס הראשון בתיאטרונטו 1992 ובמדליית הזהב בבלגראד בשנת 2000. בין שאר מחזותיו המקוריים: "סורגים", "מוחמד מנדל", "ואז התחבקנו" (פרס ראשון בפסטיבל עכו 1999 על מפגש בין קבוצת שחקנים לנערים אוטיסטים), "ערב של אגדה", "מזריץ'" (יחד עם אפרים סידון), "אופניים לשנה", "סוף משחק בקריית גת", "שחקנים משחקים שחקנים" ועוד. הוא זכה בפרס הבמה לילדים ונוער למחזאי/ת השנה לשנת 2009/10 עבור מחזהו "לרקוד עם אבא", שהוצג בתיאטרון מדיטק.
ויינגרטן הגיש מספר תוכניות בטלוויזיה. בשנות השמונים שיחק וכתב לסדרת הטלוויזיה "ארץ מולדת", בה הומחזו פרקים בתולדות ההיסטוריה הציונית. כתב גם שירים להצגות תיאטרון, כששירו הידוע ביותר הוא "שיר אהבה בדואי" שהולחן על ידי יצחק קלפטר. השיר בוצע במקור על ידי דויד ברוזה ויעל לוי, ולאחר מכן הקליט אותו קלפטר בעצמו. שירים נוספים שכתב שהפכו ללהיטים, אך נשכחו היו: "פטמה" ששר והלחין חנן יובל, ו"מחול מערבולות" שהלחין אריק רודיך וביצעה ירדנה ארזי.
ויינגרטן עמד בראש בית הספר לאמנויות הבמה של מכללת "סמינר הקיבוצים" במשך כ-18 שנים, עד פרישתו בשנת 2022. במסגרת זו הוקמה הפקולטה לאמנויות, בה ניתן ללמוד לתואר ראשון ושני. ויינגרטן הפך את בית הספר לגדול ולמוביל בתחומי בימוי, משחק ועיצוב לתיאטרון בישראל.
היה נשוי לשחקנית עפרה ויינגרטן (שאותה הכיר בפרויקט המוזכר לעיל) במשך 12 שנה ויש להם בן אחד. אב לשלושה ילדים מאשתו השנייה גליה פרדקין.
יצירותיו > מחזות שכתב/עיבד

"סורגים" (עם חיים מרין) - פרס מחזאי השנה
קריזה - עם יהושוע סובול.
"ערב של אגדה"
"סופמשחק בקרית גת"
"אופניים לשנה"
"לרקוד עם אבא" - פרס חיפה למחזאות
"מוחמד מנדל"
"שחקנים משחקים שחקנים"
"ואז התחבקנו"
"מזריץ'" (עם אפרים סידון)
"פילים לא רוקדים בלט"
"פטר והזאב"
"אהבת שבע הבובות"
"משהו נפלא עומד לקרות"
"פולין ארץ ירוקה" (בעקבות ספרו של אהרון אפלפלד)
"תופר החלומות"
יצירותיו > הצגות שביים

הצגות תיאטרון: "כולם היו בני", "סוחרי התהילה", "אהבה וזיכרון", "הנסיכה והרועה", "אלזה", "בחורים טובים"(על הבימוי זכה בפרס מרגלית), "מראה מעל הגשר", "סוניה מושקט", "גן ריקי", "קפואים", "מחילה", "רכוש נטוש", "הנהג של מיס דייזי", "כל החיים לפניו", "שוליים קשים", "השתיקה", "אוליאנה", "הרולד ומוד", "קשר אייר", "פילומנה", "דואט לאחת", "מזריץ'", "נשיקת אשת העכביש", "מחלקה שלוש כיתה אחת", "בוז לירח", "צבע הפנינה", "הריון", "אחד משלנו", "מות הלבנה", "סונטת סתיו", "אנה פרנק", "הבולשת חוקרת", "כי בנו בחרת", איש חסיד היה, "עת דודים", "הבן הטוב", "שליחותו של הממונה על משאבי אנוש", "פתאום הגיע סתיו", "אנשים טובים", "מזריץ", "ילדים של אף אחד", "לילה טוב אמא", השיר המטורף של הארץ", "שחקנים משחקים שחקנים", שרה גיבורת ניל"י", "הממלכה של קנסוקיי", "מחלקה 3 כיתה 1".
הצגות יחיד: "הקיץ של אביה" (עם גילה אלמגור), "ראיתי אנשים צוחקים" (עדנה פלידל), "מכתב אהבה"(מאת ארבאל עם אורנה פורת), "אוסקר ודודה רוזה" (עם ליא קניג), "הילד מאחורי העיניים" (עם אסי אשד, על חייה של אמא לילד בעל תסמונת דאון), "מוחמד מנדל" (כתב, שיחק וביים), "שקוף" (עם אלברט עמר), "בדמות חווה" (עם חווה אורטמן), "לרקוד עם אבא" (כתב שיחק וביים), "גנאווה" (אלברט עמר ותזמורת), "נחמודת" (יעל טוקר, צל"ש בתיאטרונטו), "הייתי שם" (יואב דונט).
יצירותיו > ספריו

לרקוד עם אבא , מונודרמה, איורים - רות צרפתי, ידיעות אחרונות תל אביב, 1993.
מזריץ', הוצאת מודן.
יצירותיו > שיחק בהצגות

"ישמעם את הגר" מאת אוריאל זוהר.
"נעים" (נעים) בעקבות "המאהב" מאת א. ב. יהושע.
"ליל העשרים", מאת יהושע סובול.
"רומיאו ויוליה" (בתפקיד רומיאו).
"ג'וני שב משדה הקרב", (הצגת יחיד).
קריזה.
"סורגים".
"סופמשחק בקרית גת".
"המשוגעת משאיו".
"ערב של אגדה".
"עיר חופשית".
"רק שלום וללכת".
"שחקנים משחקים שחקנים".
"עבירת מוסר".
"הר אדוני", בבימוי דניאל הורביץ.
"מוחמד מנדל" (הצגת יחיד)
"לרקוד עם אבא" (הצגת יחיד)
"כותבים אהבה".
יצירותיו > פילמוגרפיה חלקית

כח משיכה - 1989
צעד קטן - 2003
יצירותיו > פילמוגרפיה חלקית > שירים שכתב

"שיר אהבה בדואי", בלחנו של יצחק קלפטר.
"בטירוף" - בלחנו של אלברט עמר.
"דקל בודד" - בלחנו של אלברט עמר.
"גבריאלה" - בלחנו של דוריוואל קאימי.
"מחול מערבולות" - בלחנו של אריק רודיך.
"פטמה" - בלחנו של חנן יובל.
"עין גדי שרופה" - בלחנו של חנן יובל.
"משפחת פרי ההדר", "אני בונה לי ים קטן" ושירים נוספים בתוכנית רחוב סומסום - בלחניהם של עוזי חיטמן ורפי קדישזון.
"קלרה אנה" (תרגום של שיר ברזילאי).
שירי המחזה "סורגים" - מוזיקה מאת שלמה גרוניך.
שירי המחזה "ערב של אגדה" - לחנים עממיים.
תוכניות בטלוויזיה

"ארץ מולדת" (כתב ושיחק)
"סיפורים בראש" (ביים והגיש)
"העין השלישית" (הגיש)
"הנימנומים" (שיחק)
קלטות ילדים

"סיפורי התנך לילדים של מאיר שלו" (סרט אנימציה, קול בלבד)
זכיות בפרסים

מחזאי השנה - "סורגים" עם חיים מרין
ההצגה הזוכה בתיאטרונטו 1992 - "לרקוד עם אבא"
מחזאי השנה, פרס חיפה - "לרקוד עם אבא"
פרס אורה - הצטיינות בתיאטרון
פרס מרגלית - בימויי ההצגה: "הבחורים הטובים"
ההצגה הזוכה בפסטיבל עכו 1999 - "ואז התחבקנו"
מדליית זהב בפסטיבל בלגרד 2000 - "לרקוד עם אבא"
הערות שוליים

↑  אתר הבמה מתאריך דצמבר 2012
| --- | --- |
בקרת זהויות :  NLI: 987007299251105171  ISNI: 0000 0004 0238 5928  MusicBrainz: d3ed9375-095b-4480-a259-1b437673c4d6  VIAF: 297511492   WorldCat (עם VIAF): 297511492
בדרך להחלמה (עמותה)

| --- | --- |

סמליל העמותה
 מייסדים:  יובל רוט
 תקופת הפעילות:  2006–הווה (כ־19 שנים)
 פרסים והוקרה:  פרס גולדברג לשלום
 
בדרך להחלמה היא עמותה רשומה העוסקת בהסעת חולים פלסטינים, בעיקר ילדים, לטיפולים מצילי חיים, ממעברי הגבול לבתי החולים בישראל.
העמותה פעילה משנת 2006, רשומה משנת 2010.
היסטוריה

בשנת 2006 פנה מוחמד כבהא, חבר פורום המשפחות השכולות הישראלי-פלסטיני, מהכפר יעבד שליד ג'נין, ליובל רוט, חבר אחר בפורום שאחיו אודי רוט, נחטף ונרצח על ידי חמאס בשנת 1993, בבקשה לעזרה בהסעה לבית חולים בישראל. לאחר שרוט הסיע אותו, עלו בקשות נוספות, שגברו והלכו. בהתחלה, גייס רוט מתנדבים נוספים ממעגל המכרים הקרובים והמשפחה, אך עד מהרה ראה שאינו מסוגל לספק את הדרישה, וגויסו מתנדבים נוספים דרך רשימות תפוצה במייל.
בשנת 2010 בעקבות רצונו של לאונרד כהן, לתרום סכום נכבד לפעילות, הקים יובל רוט עמותה רשומה.
ב-2023, במהלך טבח שבעה באוקטובר, נרצחו חברי ומתנדבי העמותה, ויויאן סילבר, עדי דגן, אלי אורגד ותמי סוכמן. שני חברים ומתנדבים נוספים, עודד ליפשיץ וחיים פרי נחטפו לעזה. ליפשיץ נרצח וגופתו הוחזרה בפברואר 2025 ופרי נרצח וגופתו הוחזרה בפעולה צבאית באוגוסט 2024. פעילים נוספים של הארגון נרצחו או נחטפו. במהלך מלחמת חרבות ברזל שפרצה בעקבות מתקפת הפתע נפסקו ההסעות מרצועת עזה, אך מתנדבי העמותה המשיכו להסיע חולים פלסטינים מהגדה המערבית.
פעילות העמותה

העמותה מתמקדת בהפעלת מערך מתנדבים להסעה של חולים פלסטינים (בעיקר ילדים) משטחי הרשות הפלסטינית בגדה המערבית ובעזה, מהמחסומים אל בתי החולים בישראל והחזרתם.
עד השבעה באוקטובר 2023 נפח ההסעות היומי הממוצע עמד על הסעת כ-140 אנשים בכל יום. חצי מהם מרצועת עזה וחצי מהגדה המערבית. מרבית ההסעות מרצועת עזה הן לבתי חולים במזרח ירושלים ובגדה המערבית. לאחר השבעה באוקטובר נפסקו ההסעות מרצועת עזה.
כמו כן, עוסקת העמותה ברכישת ציוד רפואי למשפחות נזקקות וארגון ימי כיף למשפחות הילדים החולים.
מתנדבי העמותה

עד שנת 2020 לא היו בעמותה מקבלי שכר וכל הפעילות נעשתה בהתנדבות, כולל הניהול שהיה בידי המייסד, יובל רוט. בשנת 2021 הוחלט להעסיק מנכ"ל בשכר. בראש העמותה עומדת כיום יעל נוי.
בשנת 2014 היו בעמותה כ-300 מתנדבים ובשנת 2016 כ-400 מתנדבים. אחד מהם הוא ערן שנדר. בשנת 2019 היו לעמותה קרוב ל-1000 מתנדבים.
לא מעט מהמתנדבים של העמותה הם מעוטף עזה. ארבעה ממתנדבי העמותה נרצחו בטבח שבעה באוקטובר ושניים נחטפו לעזה.
בשנת 2019 קיבלו פעילי העמותה, יובל רוט ונעים אל ביידא, את פרס גולדברג לשלום.